ΓΡΑΠΤΗ ΕΡΩΤΗΣΗ E-1287/98

υποβολή: Gerardo Fernández-Albor (PPE) προς την Επιτροπή

(29 Απριλίου 1998)

Θέμα: Προώθηση μέτρων υπέρ της αυτοαπασχόλησης των νέων

Ορισμένα χρηματοπιστωτικά ιδρύματα έχουν δημιουργήσει διάφορες δομές στήριξης της αυτοαπασχόλησης των νέων, έτσι ώστε να παρασχεθεί στους νέους, που είναι σε μεγάλο ποσοστό άνεργοι, η δυνατότητα να βρουν τη θέση τους στον κόσμο της εργασίας.

Τα αποτελέσματα της προσπάθειας αυτής είναι ενθαρρυντικά και τα χρηματοπιστωτικά ιδρύματα συνεχίζουν να διαθέτουν ένα μέρος από τα έκτακτα κέρδη τους για την προώθηση της λειτουργίας και ανάπτυξης των προειρημένων δομών στήριξης, ως καινοτόμων μέσων στον τομέα της δημιουργίας διαύλων προώθησης της απασχόλησης για τους νέους, ιδίως όσον αφορά την ανάληψη επιχειρηματικών δραστηριοτήτων εκ μέρους των νέων.

Δεν νομίζει η Επιτροπή ότι θα έπρεπε να εκμεταλλευθεί τις θετικές αυτές εμπειρίες και να υιοθετήσει τρόπους μέσω των οποίων τα χρηματοπιστωτικά ιδρύματα θα δύνανται να διαθέτουν ένα μέρος των εκτάκτων κερδών τους για την προώθηση της αυτοαπασχόλησης των νέων, συμβάλλοντας έτσι στο να επιστρέφεται στην κοινωνία, υπό μορφή κοινωνικού μερίσματος, μέρος των κερδών;

Απάντηση του κ.Flynn εξ ονόματος της Επιτροπής

(25 Μαΐου 1998)

Η νέα ευρωπαϊκή στρατηγική για την απασχόληση που καθιερώθηκε από το έκτακτο Συμβούλιο του Λουξεμβούργου το Νοέμβριο του 1997 και η έκδοση των κατευθυντήριων γραμμών για την απασχόληση που προέκυψε αποτελούν σαφή ένδειξη της προτεραιότητας που αναγνωρίζεται στο πρόβλημα της ανεργίας των νέων. Η ευρωπαϊκή στρατηγική, ιδιαίτερα όσον αφορά τη βελτίωση της ικανότητας ένταξης των νέων, δίνει μεταξύ άλλων έμφαση στην ανάπτυξη νέων συμπράξεων, κυρίως με τους κοινωνικούς εταίρους και τον κόσμο των επιχειρήσεων. Το παράδειγμα που αναφέρθηκε από τον αξιότιμο ευρωβουλευτή είναι μια άκρως ενδιαφέρουσα απεικόνιση των όσων μπορούν να πράξουν οι οικονομικοί παράγοντες για την ένταξη των νέων με τη δημιουργία της δικής τους απασχόλησης.

Η ανταλλαγή πληροφοριών, εμπειριών και καλής πρακτικής αποτέλεσε πάντοτε κεντρικό στοιχείο της κοινοτικής δραστηριότητας. Αυτή η δραστηριότητα θα γνωρίσει νέα ώθηση μετά την απόφαση 98/171/ΕΚ του Συμβουλίου της 23ης Φεβρουαρίου 1998(1) σχετικά με τις κοινοτικές δραστηριότητες όσον αφορά την ανάλυση, την έρευνα και τη συνεργασία μεταξύ των κρατών μελών στον τομέα της απασχόλησης και της αγοράς εργασίας. Η μελλοντική εφαρμογή του άρθρου 129 της συνθήκης του Άμστερνταμ θα πρέπει επίσης να ενθαρρύνει καινοτόμα σχέδια τα οποία μπορούν να υποστηρίξουν την ευρωπαϊκή στρατηγική για την απασχόληση. Το θέμα της σύστασης επιχειρήσεων και της αυτοαπασχόλησης των νέων είναι ένα από τα παραδείγματα καλής πρακτικής που περιλαμβάνονται στην κοινή έκθεση για την απασχόληση του 1997(2)· αυτό θα μπορούσε να αποτελέσει τομέα στον οποίο μπορούν να ενθαρρυνθούν οι ανταλλαγές και να επωφεληθεί το σύνολο των κρατών μελών από την εμπειρία εκείνων τα οποία έχουν αναπτύξει σημαντική πρακτική στο θέμα αυτό.

Πέραν από την ανταλλαγή εμπειριών που αναφέρεται παραπάνω, το πρόγραμμα κοινοτικής δράσης "ευρωπαϊκή εθελοντική υπηρεσία για τους νέους" που θα έπρεπε σύντομα να εκδοθεί(3), υποστηρίζει άμεσα την πρωτοβουλία των νέων οι οποίοι, μετά μια περίοδο ευρωπαϊκής εθελοντικής υπηρεσίας, επιθυμούν να αναλάβουν μια δραστηριότητα και συγκεκριμένα να δημιουργήσουν δική τους απασχόληση. Βάσει της θετικής εμπειρίας στο πλαίσιο του προγράμματος "νεολαία για την Ευρώπη" του οποίου η ενδιάμεση αξιολόγηση έδειξε ότι ένα τρίτο των πρωτοβουλιών των νέων που υποστηρίζονταν από την Κοινότητα δημιουργούσε θέσεις απασχόλησης, η χορηγούμενη κοινοτική βοήθεια στο πλαίσιο της παρακολούθησης των ευρωπαίων εθελοντών νέων θα μπορούσε να αποτελέσει σημαντική ενθάρρυνση στις προσπάθειες των χρηματοδοτικών φορέων υπέρ της απασχόλησης των νέων, καθώς και ένα επαρκές συμπλήρωμα της οικονομικής υποστήριξης που οι φορείς αυτοί χορηγούν.

(1) EE L 63 της 4.3.1998.

(2) SEC(97)1769 τελικό.

(3) COM(1998)201 τελικό.